**Referat af bestyrelsesmøde i ForældreForeningen 25. maj 2021**

1. Godkendelse af dagsorden.
   * Godkendt
2. Afbud til mødet.
   * Deltagere:
     1. ForældreForeningen: Marie, Sus, Katrine, Janne, Lykke, Lars
     2. Hyttestyrelsen: Kirsten, Poul
     3. Gruppen: Mads, Benjamin, Henning
   * Afbud: ingen
3. Drøftelse af vedtægter for forældreforening og hyttestyrelse – herunder regnskab for Hyttestyrelsen.
   * Kirsten har ingen problemer med at stå for regnskabet, da det hele kører over betalingsservice. Kirsten vil dog gerne overdrage regnskabet til en efterfølger for at sikre, at der er en til at tage over i god tid.
   * For at overholde hvidvask-lovgivningen har der været krav fra Sydbank om dokumentation for at Nr.Lyndelse spejderne har tre forskellige regnskaber med tre forskellige navne (Hyttestyrelsen, ForældreForeningen, Gruppen)
   * Gennemgang af ”Brugsaftale vedr. areal ved Spejderhytten, Albanivej 71, 5792 Årslev. Del af matrikel 7d Lumby By, Nr. Lyndelse.” Bl.a. fremgår her at ForældreForeningen ejer Hytten.
   * ”Kontrakt for spejderhytte Nr Lyndelse” specificerer Hyttestyrelsen. Lejemålet løber i 50 år fra 1987.
   * Overvejelser omkring negative renter og gebyrer hos Sydbank. Henning undersøger for alle tre konti.
   * Konklusion: ForældreForeningens kasserer (Katrine) vil fremover også håndtere Hyttestyrelsens regnskab. Det vil dog stadig håndteres som to separate regnskaber.
4. Tilskud til nyt køkken samt opfølgning på projektet.
   * ForældreForeningen har bidraget med 15.000kr til det nye køkken i Spejderhytten samt nyt service etc (kommunen bidrog med 30.000kr og Gruppen ca 35-40.000kr)
5. Energi Fyn – omdeling af information vedr. fibernet i Nr. Søby i juni.
   * EnergiFyn har henvendt sig, om spejderne vil omdele foldere vedr Fibernet i Nr Lyndelse og Nr. Søby. Vi har sagt ja. ForældreForeningen får 2x4000kr for det.
6. Renovering af udendørs-lys på p-pladsen.
   * Udendørs belysning skal fixes da installationen er både slidt, flere er i stykker og gennemgående ikke helt lovligt. Forslag fremme om LED-lys samt at få lyset op i højden. Strømforsyningen fungerer. Poul kigger på det sammen med elektriker som Marie kontakter.
7. Beskæring af område ved shelter samt lille bålplads
   * Delte meninger om beskæring/bevaring af bevoksningen omkring shelterne.
   * Henlægges til et muligt arbejdsområde til arbejdslørdagen 28. august 2021
8. Energi Fyn – promovering.
   * Der er uddelt foldere fra EnergiFyn og der er lagt opslag på spejdervenner.dk om at alle kan støtte spejderne ved at tilmelde sig EnergiFyn.
9. Affaldsindsamling.
   * Udskydes til næste møde
10. Emner til næste møde.
    * Affaldsindsamling.
    * Oprykningstur 27.-29. august
    * Arbejdslørdag 28. august
11. Dato for næste møde.
    * 10. august kl 19:00
12. Evt
    * Tilskud til sommerlejre (bæver, ulve, trop/senior/rover)
      1. Forslag om alt fra tilbud om gratis sommerlejr (pga corona), til alternativt ForældreForeningen tilbyder at dække 50kr/dag/spejder, 50kr/spejder.
      2. Vi melder ud til lederne, at de skal komme med et fornuftigt budget.

**Indkaldelse til møde i forældreforeningen KFUM-Nr. Lyndelse**

**Tirsdag d. 25. maj kl. 19:00 i Spejderhytten.**

*Til mødet indkaldes Gruppens formand og kasserere samt hyttestyrelsen*

Dagsorden:

1. Godkendelse af dagsorden.
2. Afbud til mødet.
3. Drøftelse af vedtægter for forældreforening og hyttestyrelse – herunder regnskab for hyttestyrelsen.
4. Tilskud til nyt køkken samt opfølgning på projektet.
5. Energi Fyn – omdeling af information vedr. fibernet i Nr. Søby i juni.
6. Renovering af udendørs-lys på p-pladsen.
7. Beskæring af område ved shelter samt lille bålplads
8. Energi Fyn – promovering.
9. Affaldsindsamling.
10. Emner til næste møde.
11. Dato for næste møde.
12. Evt.

# Kontrakt for spejderhytten Nr. Lyndelse

1: Ejerforhold

Hytten ejes af forældreforeningen for KFUM-spejderne i Nr. Lyndelse.

Hytten er beliggende på Albanivej 71. 5792 Årslev. Grunden ejes af Faaborg-Midtfyn Kommune og er lejet på et 50-årigt lejemål gældende fra 1. januar 1987 (ophører således 1. januar 2037).

2: Formål

Hyttens formål er at danne ramme om spejderarbejdet i Nr. Lyndelse/Nr. Søby og kan derudover bruges til almene kulturelle aktiviteter.

3: Brugerforhold

Hytten bruges i det daglige spejderarbejde af KFUM Nr. Lyndelse/Nr. Søby. Hyttestyrelsen og spejderlederne fastlægger, hvilke ugedage de enkelte enheder kan benytte hytten. Til andre arrangementer kan hytten bestilles på kalenderen ophængt i hytten. Ved arrangementer udover spejderarbejdet skal der træffes aftale med hyttestyrelsen.

4: Administration og drift

Hyttestyrelsen består ideelt af 1 person fra forældreforeningen samt 1-2 personer udpeget af spejdergruppen.

Forældreforeningens medlem skal udpeges ved første bestyrelsesmøde efter forældreforeningens generalforsamling. Spejdernes bestyrelsesmedlem (-mer) udpeges ved første ledermøde i sæsonen.

Hyttestyrelsen skal konstituere sig med formand og kasserer.

Kassereren skal i regnskabsåret have en fast driftssum indbetalt af brugerne. Driftssummen skal være lig med de faktiske udgifter eller et evt. andet fastsat beløb.

Hyttestyrelsen skal fastsætte ordensregler, udfærdige regnskaber og føre rapport. Regnskabet fastsættes til at følge kalenderåret og revideres af forældreforeningens revisorer. Kun kassereren kan hæve på hyttens konto, og ved fravær af denne indtræder formanden.

5: Fremgangsmåde ved nye initiativer

Ved vidtrækkende ændringer vedr. hytten, vedtægtsændringer eller ændringer af økonomiske forhold fx lånoptagning skal følgende fremgangsmåde følges:

* Der skal afholdes generalforsamling i forældreforeningen, og der skal være 2/3 flertal af de stemmeberettigede for nye tiltag – fx før nye lån kan godkendes.
* Hvis dette ikke kan nås, skal der senest 1 måned efter generalforsamlingen indkaldes til ekstraordinær generalforsamling. For godkendelse af forslaget skal 2/3 af de fremmødte her godkende forslaget.

6: Salg af hytten eller nedlæggelse af spejdergruppe

Faaborg-Midtfyn Kommune skal adviseres, hvis hytten overgår til andet formål. Ved nedlæggelse skal hytten overgå til andet ungdomsarbejde i Nr. Lyndelse/Nr. Søby. En ny spejdergruppe skal dog have fortrinsret til hytten frem for andet ungdomsarbejde.

7: Hæftelse

Forældreforeningen hæfter ift. driftsbidrag for den stiftede gæld. Ingen enkeltpersoner hæfter personligt eller solidarisk for den for hytten stiftede gæld.

Et eksemplar af ovenstående kontrakt opbevares hos Faaborg-Midtfyn Kommune.

Ovenstående kontrakt tiltrædes af forældreforeningen:

Dato:

Underskrift:

# Vedtægter for forældreforeningen for KFUM-spejdere i Nr. Lyndelse (Revideret med forslag til ændringer til generalforsamling)

* Foreningens medlemmer er forældre til KFUM-spejdere i Nr. Lyndelse samt andre interesserede.
* Foreningens formål er at yde støtte på forskellig vis til spejderarbejdet i området og bidrage til at sikre den økonomiske drift ved at aktivere spejdere og forældre til overskudsgivende aktiviteter samt interessere sig for spejdernes fritidsbeskæftigelse.
* Foreningen ledes af en bestyrelse på min. 5 medlemmer, hvoraf 4 medlemmer vælges af og blandt foreningens medlemmer på den årlige generalforsamling, som afholdes i januar. Det 5. medlem vælges fra ledergruppen for at sikre kontakten mellem parterne (hvis muligt).

De af foreningen valgte medlemmer vælges for en 2-årig periode og afgår efter tur, således at to medlemmer afgår hvert år. Genvalg kan finde sted. Hver enkelt af forældrene kan være medlem af foreningen og har stemmeret.

Bestyrelsen konstituerer sig selv med formand, kasserer og sekretær. I tilfælde af et bestyrelsesmedlems udtræden kan bestyrelsen supplerer sig selv. Suppleanten vil være på valg ved førstkommende generalforsamling.

* Bestyrelsen fastsætter selv sin forretningsorden. Dog skal der afholdes mindst 3 bestyrelsesmøder årligt.

De ledere, der ønsker at deltage ved møderne, kan deltage som observatører.

Bestyrelsen kan foreslå kontingent for medlemmerne og indkalder til den årlige generalforsamling i januar med mindst 14 dages varsel.

Bestyrelsesmøder indvarsles af formanden. Dog kan mindst 2 medlemmer til enhver tid kræve, at der afholdes bestyrelsesmøde. Der føres protokol over afholdte bestyrelsesmøder samt generalforsamling i januar.

Bestyrelsen nedsætter de til enhver tid nødvendige udvalg og bør være repræsenteret i disse.

* De til foreningen indkomne pengemidler anbringes på bedst mulig måde og fordeles efter bestyrelsens afgørelser i henhold til forældreforeningens vedtægter. Regnskabsåret går fra 1. januar til 31. december, og der skal foreligge et regnskab til godkendelse ved den efterfølgende generalforsamling i januar. Godkendelse sker ved simpelt stemme-flertal. Regnskabet revideres af to medlemmer af forældreforeningen, som vælges ved mødet i januar. Valget hertil gælder for to år ad gangen.
* I tilfælde af foreningens opløsning tilfalder eventuelle midler KFUM-spejderne i Nr. Lyndelse.
* Ændringer af nærværende vedtægter samt bestemmelse om foreningens opløsning sker ved simpelt stemme-flertal på den årlige generalforsamling i januar.